Titel: DIGSELS: 'N LEWE IN VERSVORM
ISBN: 978-0-620-45126-0 | Datum gepubliseer: 0000-00-00 | Illustreeder: 0 | Uitgewer: Self/Skrywer
Hierdie boek vol verse bied hom nié as 'n "digbundel" aan nie. Hy bied hom ook nie as 'n "bloemlesing" van of "keur" uit my gedigte aan nie en kan en mag daarom nie formeel of informeel as enige van dié soort bundelings getakseer word nie.
Hierdie bundeling is inderdaad " 'n lewe in versvorm" – dit is outobiografies. 'n Drietal Engelse gedigte asook gedigte wat ek as "opdrag" geskryf het, is nie opgeneem nie.
Die grondtekste vir komponis Isak Roux se Stasies (mini-oratorium)en Coming Home (kantate), en Miskien die liefde ('n soort kabaret-/revueteks wat nie gebruik is nie) is dus ook nie opgeneem nie omdat dit opdragwerke was.
As bundeling van digsels (soms is dit darem inderdaad "gedigte") is dit digsels wat oorgebly het nadat ek in onderskeidelik in 1975 en 1990 al my manuskripte verbrand het (vgl. "Brandstapel" in my kortverhaalbundel Rangeerwerf, 2011). Die enkele ouer gedigte wat opgeneem is, het ek goedgunstig by mense gekry wat afskrifte het wat hulle destyds hoe ook al bekom het.
Daar kan in my NALN-versameling (en dalk by die Groot Kanonne en/of hulle keurders) nóg gedigte uit die jare voor 1990 wees; ek weet nie.
Of ek ooit by 'n M.A. Kreatiewe Skryfwerk gaan uitkom, weet ek ook nie, maar ek wil die lewe vir my net makliker maak indien ek by so 'n M.A., oor die literêre (outo=)biografie uitkom, en dus die skryf van my outobiografie. Dié outobiografie/memoires sal ek graag wil grond op slegs tekste deur en oor my en dit waarna sulke tekste biografies verwys. Daar gaan dus 'n soort "akademiese" komponent wees met die verwysings na verifieerbare inligting. Dit gaan nie slegs 'n geheue-oefening wees nie.